同吳迪吉汪信民遊西塔寺分韵賦詩以荷花日落酣爲韵探得荷花字  其一
作者：謝逸
朝代：宋

paragraphs: 曲肱清夢殘，曉鼓喧鳴鼉。
披衣步庭除，白露傾圓荷。
俄聞剝啄聲，佳客來相過。
爲言城市喧，邀我游山阿。
步入青蓮界，諸峰鬰嵯峨。
清香郁軟語，竟日同婆娑。
吾人嗜好僻，與世殊臼窠。
茲游慎勿廣，恐爲俗客呵。